Reddit je prije nešto više od dva tjedna pokrenuo projekt Reddit Place. Ideja je bila relativno jednostavna. Otvorena je stranica s bijelom površinom. Korisnici Reddita imali su mogućnost da jedan piksel obojaju u jednu od 16 boja. Prije no što obojaju drugi, morali bi čekati pet minuta, a u tom periodu već bi gomila drugih crtala.-

“Sami možemo nešto stvoriti. Zajedno možemo stvoriti više”, pisalo je u predstavljanju projekta. Radilo se o dosta jednostavnom konceptu koji su neki opisivali kao Microsofotov Paint s multiplayerom. No, ono što su korisnici Reddita na kraju stvorili sve je samo ne jednostavno.

Ljudi su se počeli okupljati i surađivati

Posve očekivano, na stranici su prvo pojavile psovke, svastike i penisi, no ubrzo su se oformile grupe koje su počele zajednički raditi na promišljenijim crtežima. ” lace je u početku izgledao kao što izgledaju zidovi javnih zahoda. No, zapravo je fascinantno kako su se brzo organizirale zajednice i kako su počeli kontrolirati što se događa kako bi sadržaj bio pozitivan i afirmativan”, rekao je Josh Wardle, jedan od kreatora Placea za Newsweek.

U periodu od tri dana, grupe su nastajale i rastajale se. Nacije su ratovale, a potpuni stranci radili su strategije oko toga kako će najbolje moći zaštititi svoje crteže. Na primjer, na stotine korisnika Reddita odgovorile su na poziv jednog čovjeka koji je preko 153 pixela želio napisati “Lisa, volim te. Hoćeš li se udati za mene”. To je funkcioniralo neko vrijeme, a onda je druga grupa preuzuela kontrolu i napisala “Mrzim te Lisa, kučko”. A onda je ta poruka prekrivena srcima.

Pokušavali su rekreirati i velika umjetnička djela

Trebao je samo jedan dan da se počnu crtati zastave. Jedna od najvećih bila je zastava Njemačke, koja je brzo počela prekrivati manju francusku zastavu. Bitku Francuza i Nijemaca prekinuli su korisnici koji su na teritoriju borbe nacrtali europsku zastavu. Možda najambiciozniji bio je projekt skupine korisnika Reddita koji su na dijelu platna nacrtali Van Goghovu Zvjezdanu noć i Da Vincijevu Mona Lisu. Oba su djela zahtijevala pažljivu suradnju i dosta koncentracije, s obzirom da su se morali boriti s grupom “Crna praznina”, koja je skupila 4.000 članova i čiji je jedini cilj bio – raditi crne rupe na platnu.

Završno je platno pomalo zbunjujuće i kaotično, ali i fascinantno. “Trenutno smo na točki u kojoj internet omogućuje ljudima da komuniciraju i surađuju na načine koji nikada do sada nisu bili mogući. Nadam se da će uspjeh i kolaborativna priroda projekata kao što je Place ohrabriti druge internetske kompanije da još više riskiraju u istraživanjima načina interakcija korisnika”, napisao je Wardle.